Det nordjyske flyselskab Great Dane Airlines tegner en kontrakt på et trecifret millionbeløb med rejseselskabet Bravo Tours. Dermed kan rejseglade nordjyder rejse gennem Bravo Tours fra Aalborg Lufthavn fra maj 2020. Direktør for Great Dane Airlines, Thomas Hugo Møller, er rigtig glad for at få Bravo Tours som selskabets største samarbejdspartner. - Vi har fløjet for dem siden juni, hvor vores første fly gik på vingerne, og vores værdier passer rigtig godt sammen - vi tror begge to på, at god, dansk service er nøglen til en god ferie, siger Thomas Hugo Møller, der er direktør i Great Dane Airlines. Great Dane Airlines overtager allerede til vinter nogle af rejseselskabets flyvninger fra Aalborg, mens alle Bravo Tours’ flyvninger fra Aalborg Lufthavn vil blive fløjet af Great Dane Airlines fra næste sommer. Millionkontrakten betyder, at Aalborg Lufthavn kan tilbyde nordjyderne feriedestinationer til Calabrien i Italien, Bulgarien, Rhodos, Kreta samt Costa de Almeria i Spanien.

Opsummering:
Great Dane Airlines har tegnet en millionkontrakt med rejseselskabet Bravo Tours. En kontrakt, der betyder, at det nordjyske flyselskab fra sommeren 2020 vil have alle Bravo Tours flyvninger fra Aalborg Lufthavn.